## Uredba o utvrđivanju poslova iz članaka 4.a i 4.c Zakona o Financijskoj agenciji

### NN 98/2005 (10.8.2005.), Uredba o utvrđivanju poslova iz članaka 4.a i 4.c Zakona o Financijskoj agenciji

# VLADA REPUBLIKE HRVATSKE

**1900**

Na temelju članka 4.d Zakona o Financijskoj
agenciji (»Narod­ne novine«, br. 117/2001, 60/2004 i
42/2005), Vlada Republike Hrvatske je na sjednici održanoj 4. kolovoza 2005.
godine donijela

## UREDBU

### O UTVRĐIVANJU POSLOVA IZ ČLANKA 4.A I 4.C ZAKONA O FINANCIJSKOJ AGENCIJI

Članak 1.

Ovom Uredbom utvrđuju se poslovi koje je
Financijska agencija (u daljnjem tekstu: Agencija) ovlaštena pružati
poduzetnicima i drugim pravnim i fizičkim osobama prema odredbama članka 4.a
Zakona o Financijskoj agenciji, te administrativno tehnički poslovi, u vezi s
osiguravanjem elektroničkog povezivanja tijela državne uprave, drugih državnih
tijela, tijela jedinica lokalne i područne (regionalne) samouprave i pravnih
osoba s javnim ovlastima, prema članku 4.c Zakona o Financijskoj agenciji.

Članak 2.

Agencija je ovlaštena pružati usluge
poduzetnicima i drugim pravnim osobama u ostvarivanju njihovih zakonom
propisanih prava i obveza, usluge pribavljanja podataka, isprava, odobrenja i
drugih akata elektroničkim putem od nadležnih državnih tijela, tijela jedinica
lokalne i područne (regionalne) samouprave i pravnih osoba s javnim ovlastima,
a po potrebi i usluge dostavljanja tih podataka, isprava i akata tijelima
nadležnim za odlučivanje o zahtjevima i drugim podnescima naručitelja usluga,
za radnje u postupcima koje naručitelji usluga vode pred tijelima javne vlasti
prilikom:

– osnivanja trgovačkih društava;

– upisa obrta u obrtni registar;

– podnošenja prijava za mirovinsko i zdravstveno
osiguranje radnika;

– podnošenja prijava poreza na dobit;

– podnošenja prijava poreza na dodanu vrijednost
(PDV);

– podnošenja carinskih prijava;

– upisa u registar poslovnih subjekata i u druge
odgovarajuće registre;

– podnošenja statističkih izvještaja Državnom zavodu
za statistiku;

– dobivanja suglasnosti i dozvola vezanih za
zaštitu okoliša;

– sudjelovanja u postupcima javne nabave;

– dobivanja koncesija;

– dobivanja poticaja;

– upisa u katastar odnosno dobivanja izvoda iz
katastra;

– upisa prava vlasništva i drugih stvarnih prava
u zemljišne knjige i druge upisnike.

Članak 3.

Agencija je ovlaštena, za potrebe poduzetnika i
drugih pravnih osoba pribavljati podatke, isprave, odobrenja i druge akte
elektroničkim putem od nadležnih državnih tijela, tijela jedinica lokalne i
područne (regionalne) samouprave i pravnih osoba s javnim ovlastima, kada su im
te usluge potrebne radi obavljanja poslova iz članka 2. ove Uredbe, te
dostavljati te podatke, isprave, odobrenja i druge akte tijelima nadležnim za
odlučivanje o zahtjevima i drugim pod­nescima
podnositelja i od njih ih preuzimati.

Članak 4.

Agencija je ovlaštena pružati usluge fizičkim
osobama u ostvarivanju njihovih zakonom propisanih prava i obveza, usluge pribav­ljanja podataka, isprava,
odobrenja i drugih akata elektroničkim putem od nadležnih državnih tijela,
tijela jedinica lokalne i područne (regionalne) samouprave i pravnih osoba s
javnim ovlastima, a po potrebi i usluge dostavljanja tih podataka, isprava i
akata tijelima nadležnim za odlučivanje o zahtjevima i drugim podnescima
naručitelja usluga, za radnje u postupcima koje naručitelji usluga vode pred
tijelima javne vlasti prilikom:

– prijava poreza na dohodak;

– ostvarivanja prava iz mirovinskog i
zdravstvenog osiguranja;

– zapošljavanja;

– dobivanja putnih isprava i vozačkih dozvola;

– registracije vozila;

– dobivanja građevnih i drugih dozvola vezanih
za gradnju;

– prijava policiji prekršaja i lakših kaznenih
djela;

– dobivanja izvoda iz državnih matica;

– upisa na visokoškolske ustanove;

– prijave prebivališta ili boravišta;

– korištenja usluga javnih knjižnica;

– korištenja zdravstvenih usluga;

– dobivanja koncesija;

– dobivanja poticaja;

– upisa u katastar odnosno dobivanja izvoda iz
katastra;

– upisa prava vlasništva i drugih stvarnih prava
u zemljišne knjige i druge upisnike.

Članak 5.

Agencija je ovlaštena za potrebe fizičkih osoba
pribavljati podatke, isprave, odobrenja i druge akte elektroničkim putem od nad­ležnih državnih tijela, tijela jedinica lokalne i područne
(regionalne) samouprave i pravnih osoba s javnim ovlastima, kada su im te
usluge potrebne radi obavljanja poslova iz članka 4. ove Uredbe, te dostavljati
te podatke, isprave, odobrenja i druge akte tijelima nadlež­nim za odlučivanje o zahtjevima i drugim podnescima
podnositelja i od njih ih preuzimati.

Članak 6.

Agencija ima pravo na naknadu za obavljanje
usluga iz članaka 2. do 5. ove Uredbe. Na cjenik usluga koji donosi Uprava
Agencije suglasnost daje Vlada Republike Hrvatske.

Članak 7.

Agencija je ovlaštena obavljati administrativno-tehničke
poslove povezivanja tijela državne uprave, drugih državnih tijela, tijela
jedinica lokalne i područne (regionalne) samouprave i pravnih osoba s javnim
ovlastima (u daljnjem tekstu: korisnici mreže) u zajedničku računalno
komunikacijsku mrežu, obavljati poslove izgradnje, nadzora, upravljanja i
održavanja te mreže, te poduzeti sve radnje za cjelovitu komunikaciju između
korisnika mreže. Agencija će za tu svrhu instalirati mrežnotehničku
opremu kod korisnika mreže i osigurati mrežnu infrastrukturu.

Članak 8.

Agencija je u obavljanju poslova iz članka 7.
ove Uredbe dužna primjenjivati nacionalne i međunarodne norme, otvorene
standarde i protokole prijenosa podataka odobrene od strane Središnjeg držav­nog ureda za e-Hrvatsku.

Članak 9.

Obuhvat mreže, vlasništvo nad opremom, razinu
usluga i način obračuna naknade korisnicima mreže za usluge komuniciranja i
pristup javnom internetu uredit će se ugovorom između Agencije i Vlade
Republike Hrvatske.

Članak 10.

Poslove utvrđene ovom Uredbom, Agencija će
početi obavljati u roku do osam mjeseci od stupanja na snagu ove Uredbe.

Članak 11.

Ova
Uredba stupa na snagu osmoga dana od dana objave u »Narodnim novinama«.

Klasa:
450-02/05-01/02

Urbroj: 503020-05-1

Zagreb,
4. kolovoza 2005.

Predsjednik

**dr****. sc. Ivo Sanader, v. r.**

Uredba, NN 98/2005-1900